
Egy versenymotor vezérműtengelyének tervezése

A dolgozat témája egy egyedi tervezésű versenymotor vezérműtengelyeinek, illetve a hozzá tartozó alkatrészek tervezése. A versenymotor a Formula Student nemzetközi versenysorozatra készül a Széchenyi István Egyetem hallgatóiból álló SZEngine csapat által.
A pályamunka tartalmazza a különböző vezérléskonstrukciók illetve vezérműtengely konstrukciók elemzését, a kialakított vezérműtengelyek és a hozzá tartozó alkatrészek bemutatását, valamint ezen alkatrészek anyagtulajdonságait, gyárthatóságát, illetve végeselem szimulációval történő optimalizálását.
A feladat elején tervezési szakaszokat határoztam meg, melyek mindegyikét végig is mentem. Első lépés a különböző vezérlések, illetve konstrukciók alapos vizsgálata volt, melyek alapján kiválasztásra került a jelenlegi konstrukciók alapja. Ezek után az alkatrészek háromdimenziós modellezése Pro Engineer Wildfire 4 program használatával került sorra. Ezen alkatrészek méretezése az igénybevételek meghatározása után szilárdságtani számításokkal lettek elvégezve. A pontosabb számítás érdekében az alkatrészek ellenőrzésére végeselemes számítások eredményei szolgáltak bizonyításul, így következő lépés a modellek felületi illetve térfogati hálóinak elkészítése, vagyis a szimuláció előkészítése volt Hypermesh 10 programmal. Ezt követően az alkatrészek Abaqus 6.11 programmal lettek leellenőrizve. A szimulációs eredmények visszacsatolása után váltak véglegessé az alkatrészek geometriai méreteik. Az alkatrészek tervezésében a szimulációs eredmények felhasználása után az alkatrészek gyártáselőkészítése, vagyis a műhelyrajzokon való mérettűrések, alaktűrések, felületi érdességek megadása, valamint a különböző edzési eljárások, illetve a bevonatok kiválasztása voltak az utolsó lépések egyikei.
A vezérműtengelyek tervezéséhez a vezérműtengelyek bütyökprofiljai is hozzátartoztak, melyek geometriai alakjai a motor töltetcsere folyamatát befolyásolják. A bütyökprofilok tervezéséhez VT Design 6.0 programot használtam.
A vezérműtengelyek illetve a hozzátartozó alkatrészek végeselemes számításokkal optimalizálva lettek így ezek az alkatrészek gyártásra is kerültek.
A fejlesztés az alkatrészek tesztelésével, illetve a kedvezőbb konstrukció elérése érdekében továbbra is folytatódik.



